Alex La Guma
Alex La Guma, 1925-1985, sydafrikansk forfatter. Faderen var leder af South African Coloured People's Congress, moderen cigaretarbejderske, og La Guma — der havde sin opvækst i Cape Towns legendariske "farvede" District Six-kvarter — videreførte forældrenes stærke kommunistiske og antiracistiske engagement. Hans noveller udkom først i Cape Town-blade i 1950'erne, og hans første miniroman, A Walk in the Night, blev udgivet i Nigeria i 1962, efter at manuskriptet var smuglet ud fra Sydafrika. Teksten beskriver livet i District Six og slummens personligheder på randen af kriminalitet, deres kampe med en brutal politimagt og deres spirende politiske bevidsthed. I ti år frem til 1966, hvor han gik i eksil, tilbragte La Guma en stor del af sin tid i fængsel eller husarrest og skrev her romanerne And a Threefold Cord (1964, da. Mudder og bølgeblik, 1981) og The Stone Country (1967), der begge blev udgivet i Østberlin. I eksil i London udgav han 1972 den selvbiografisk inspirerede In the Fog of the Season's End, der skildrer modstandskamp og sabotage mod apartheid. Ved sin død var La Guma ANC's repræsentant på Cuba.